
   COMUNICAT DE PRESĂ
Securitatea și sănătatea în muncă se învață în școală și se aplică toată viața
(Campanie Naţională din Programul Cadru al Inspecţiei Muncii pentru anul școlar 2025-2026)
Inspectoratul Teritorial de Muncă Brăila, în parteneriat cu Inspectoratul Școlar al Județului Brăila, derulează în perioada ianuarie – iunie 2026 Campania Națională „Securitatea și sănătatea în muncă se învață în școală și se aplică toată viața”, adresată elevilor din învățământul liceal și profesional.

Campania are ca obiectiv formarea unei culturi de prevenire a riscurilor profesionale în rândul tinerilor, prin dezvoltarea competențelor acestora în domeniul securității și sănătății în muncă, anterior intrării pe piața muncii.

Activitățile includ cursuri susținute în perioada 9 februarie – 31 martie 2026, cu participarea inspectorilor de muncă, precum și organizarea concursului național cu etapa județeană în aprilie 2026 și etapa națională în mai 2026.

Statisticile arată că tinerii cu vârste între 18 și 24 de ani sunt mai expuși accidentelor de muncă, ceea ce face esențial rolul educației timpurii în prevenirea riscurilor profesionale. Prin acest demers, ITM Brăila și ISJ Brăila contribuie la pregătirea tinerilor pentru un mediu de muncă sigur și sănătos.

”Prin această campanie dorim să formăm, încă din școală, comportamente preventive care să îi ajute pe tineri să lucreze în siguranță pe tot parcursul vieții. Investiția în educație este, de fapt, o investiție în siguranța viitorilor lucrători.” – Liviu Arhire, inspector șef I.T.M. Brăila.

